钦定古今图书集成/理学汇编/学行典/第167卷 > 胡居仁
## 钦定古今图书集成/理学汇编/学行典/第167卷 > 胡居仁

按《明外史胡居仁传》：“居仁字叔心，馀干人。闻吴与弼
讲学，崇仁往从之游，绝意仕进。其学以主忠信为先，
以求放心为要。操而勿失，莫大乎敬。因以敬名其斋。
端庄凝重，对妻子如严宾。手置一册，详书得失，用自
程考，鹑衣箪食，晏如也。已而筑室山中，四方来学者日众，皆告之曰：‘学以为己，勿求人知’。语治世，则曰：‘惟
王道能使万物各得其所’。”所著有《居业录》，盖取修辞
立诚之义。每言与吾道相似莫如禅学。后之学者，误
认存心，多流于禅。或欲屏绝思虑以求静，不知圣贤
惟戒慎恐惧，自无邪思，不求静，未尝不静也。故卑者
溺于功利，高者骛于空虚。其患有二：一在所见不真，
一在工夫闲断。尝作《进学箴》曰：“诚敬既立，本心自有。
力行既久，全体皆仁。举而措之，家齐国治，圣人能事
毕矣。”居仁性行淳笃，居丧骨立，非杖不能起。三年不
入寝门，与人语，终日不及利禄。与罗伦、张元祯友善，
数会于弋阳。龟峰尝言：“陈献章学近禅悟，庄昶诗止
豪旷。此风既成，为害不细。”又病儒者撰述繁芜，谓：朱
子注《参同契》《阴符经》皆不作可也。督学李龄、锺成相
继聘主白鹿书院。过饶城，淮王请讲《易传》，待以宾师
之礼。是时，吴与弼以学名于世，受知朝廷。然学者或
有闲言。居仁暗修自守，布衣终其身，人以为薛瑄之
后，粹然一出于正，居仁一人而已。卒，年五十一。万历
十三年从祀孔庙，复追谥“文敬。”

按《吾学编》：居仁幼颖异有大志，七岁学于家塾，言动
如老成人。既而学于康斋，慨然以古人自期，斯道自
任，以玩习词章为不足事，专用心于内。其学以主忠
信、求放心居敬为要，因名“敬斋。”处家庭如朝堂，对妻
拏如宾客，端庄凝重，履绳蹈矩，造次颠沛，未尝少违。
隐微幽独之际，愈严愈密，终日竟夕，孳孳不倦，见义
勇为，不择利害，为趋舍，排异端，振流俗，高风伟节，仪
表江南。所著有《居业录》《敬斋集》。门人吏部侍郎余祐
曰：“先生弱冠时，奋志圣学，往游康斋先生门，退而藏
修于家，读书穷理，存诸心者不以一时或息，反诸身
者不以一事或遗。久之则知益精，守益固，养益裕，而
所得益深矣。《居业录》者，先生道明德”立，无可告语，事
有感于外而无可施行，故笔之于册，取《易》“修辞立诚”
之义。其闲论圣贤德业，经传旨趣，学问功夫，政教基
本性命渊微，不一而足。至异端佛老之学，尤深辨详
辟，惟恐其陷溺人心，变乱士习。盖亦有为而发，故其
词繁而不杀焉。